SPRÁVA KOMISIE Druhá hodnotiaca správa projektu EU Pilot /* KOM/2011/0930 v konečnom znení */





ÚVOD Európska Komisia prijala v roku 2007 oznámenie s názvom „Európa výsledkov – uplatňovanie práva Spoločenstva“[1]. V tomto oznámení Komisia navrhla začatie projektu založenom na partnerskom prístupe medzi Komisiou a členskými štátmi, s cieľom zabezpečiť správne uplatnenie právnych predpisov EÚ, poskytovať občanom a podnikom pohotovejšie odpovede a riešenie problémov a sprísniť vykonávanie a riadenie existujúcich postupov. Na tento účel bol v apríli 2008 navrhnutý projekt EU Pilot, ktorý začal fungovať v pätnástich dobrovoľne zapojených členských štátoch. V marci 2010 prijala Komisia prvú hodnotiacu správu projektu EU Pilot[2]. V poslednej správe Komisia uviedla, že systém začal prinášať pozitívne výsledky, hoci je tiež mnoho aspektov, ktoré sa môžu ďalej rozvíjať, aby sa zlepšilo fungovanie systému, zvýšilo porozumenie medzi Komisiou a zúčastnenými členskými štátmi a urýchlilo spracovanie spisov a dosiahnutých výsledkov[3]. V rokoch 2010 a 2011 Komisia pokračovala v implementácii, kompletizácii a upravovaní projektu. V súvislosti s implementáciou projektu EU Pilot od prijatia prvej hodnotiacej správy v marci 2010 došlo k pozitívnemu vývoju v týchto oblastiach: - V dôsledku celkovo pozitívneho hodnotenia projektu EU Pilot v prvej hodnotiacej správe vyzvala Komisia zvyšných 12 členských krajín, aby sa zúčastnili na projekte. Následne sa k projektu EU Pilot pripojilo desať ďalších členských štátov[4]. - Od marca 2010 sa využíva desaťtýždňová lehota, ktorá predstavuje všeobecný referenčný rámec pre hodnotenie odpovedí členských štátov Komisiou. - Oblasť pôsobnosti projektu EU Pilot sa od marca 2010 rozšírila a systém sa vo všeobecnosti využíva vo všetkých prípadoch (až na obmedzené výnimky) týkajúcich sa správneho uplatňovania a zavádzania právnych predpisov EÚ alebo súladu vnútroštátnych právnych predpisov s právnymi predpismi EÚ vo včasnom štádiu pred začatím akéhokoľvek možného konania vo veci porušenia právnych predpisov podľa článku 258 ZFEÚ. - Komisia zlepšila informačný systém, na ktorom je založený projekt EU Pilot, s cieľom zabezpečiť jeho účinné fungovanie a lepšiu dostupnosť pre užívateľov. Komisia sa vo svojej prvej hodnotiacej správe zaviazala predložiť ďalšie hodnotenie v roku 2011. Tento dokument obsahuje druhú hodnotiacu správu projektu EU Pilot. S cieľom získať komplexný prehľad o systéme, táto správa zahŕňa obdobie od spustenia projektu v apríli 2008 do septembra 2011. Zameriava sa na hlavné zistenia, ktoré umožňujú posúdiť účinnosť systému. Vychádza z číselných údajov a objemu spisov, zaoberá sa predmetnými oblasťami politiky, sleduje súlad s príslušnými štandardmi a rovnako berie aj do úvahy dostupné údaje o kvalite spisov. Podporné štatistické údaje sú obsiahnuté v pracovnom dokumente útvarov Komisie pripojenom k tejto správe. PRACOVNÝ POSTUP Projekt EU Pilot je hlavným nástrojom komunikácie Komisie s participujúcimi členskými štátmi o problémoch nastoľujúcich otázku týkajúcu sa správneho uplatňovania právnych predpisov EÚ alebo súladu vnútroštátnych právnych predpisov s právnymi predpismi EÚ vo včasnom štádiu (t. j. pred začatím konania vo veci porušenia právnych predpisov podľa článku 258 ZFEÚ). Všade tam, kde by mohlo dôjsť ku konaniu vo veci porušenia právnych predpisov, sa vo všeobecnosti projekt EU Pilot používa pred tým, než Komisia podnikne prvé kroky v takom konaní podľa článku 258 ZFEÚ. Nahrádza sa tak predchádzajúca bežná prax, kedy Komisia na tento účel zasielala úradnú korešpondenciu. Ak si však naliehavosť alebo iný prevažujúci záujem vyžadujú začať bezodkladné konanie vo veci porušenia právnych predpisov podľa článku 258 ZFEÚ, je možné povoliť výnimky a konania vo veci porušenia právnych predpisov sa môžu začať bez predchádzajúceho nadviazania styku prostredníctvom projektu EU Pilot. V takýchto výnimočných situáciách môže Komisia bezodkladne reagovať na údajné porušenie právnych predpisov členským štátom a tento členský štát vyzvať, aby konal v súlade s právnymi predpismi EÚ. Systém rieši otázky a sťažnosti občanov a podnikov, ako aj prípady začaté z vlastnej iniciatívy. Zahrnuté sú otázky predkladané Komisiou v petičnom výbore Európskeho parlamentu alebo prostredníctvom listu poslanca Európskeho parlamentu. Databáza je vedená v angličtine. Niektoré členské štáty si však zachovávajú právo na korešpondenciu vo svojom úradnom jazyku. Preklady v prípade potreby zaisťuje Komisia. Jednotlivé spisy, vrátane opisu a otázok týkajúcich sa konkrétnej záležitosti, sa následne predkladajú danému členskému štátu prostredníctvom žiadosti projektu EU Pilot s lehotou desať týždňov pre vnútroštátne orgány, aby čo najpresnejšie odpovedali na položené otázky a navrhli riešenia zistených problémov v súlade s právnymi predpismi EÚ. Členské štáty môžu taktiež odôvodniť svoju potrebu predĺženia desaťtýždňovej lehoty tým, že Komisii oznámia, že na vypracovanie odpovede potrebujú viac času. O vyhovení či nevyhovení žiadosti o predĺženie všeobecného časového rámca sa rozhoduje na základe posúdenia každého jednotlivého prípadu. Vo výnimočných prípadoch môže byť schválený časový rámec kratší ako desať týždňov. Dôvody pre stanovenie kratšieho časového rámca sa členskému štátu objasnia. V lehote ďalších 10 týždňov sa odpovede zaslané členskými štátmi, ak sa to požaduje, po ich preložení, preskúmajú a posúdenie odpovede členského štátu sa vloží do databázy projektu EU Pilot. Ak sa nenájde žiadne riešenie, ktoré je v súlade s právnymi predpismi EÚ, môže byť začaté konanie vo veci porušenia právnych predpisov podľa článku ZFEÚ. V prípade sťažnosti sa pripraví odpoveď informujúca sťažovateľa o výsledku vyšetrovania vo veci predmetu jeho sťažnosti. V prípade potreby sa môžu orgány členských štátov požiadať, aby poskytli ďalšie informácie. Dodržiavanie týchto lehôt oboma stranami by mohlo byť problémom, ale je nevyhnutné zabezpečiť, aby sa prvé dôležité kroky pri spracovaní týchto spisov (t. j. vydanie formálnej výzvy podľa článku 258 ZFEÚ alebo uzavretie spisu) mohli podniknúť najneskôr do dvanástich mesiacov od dátumu registrácie sťažnosti v registračnom systéme (CHAP) alebo začatia prípadu z vlastnej iniciatívy v projekte EU Pilot. Preto je dodržanie desaťtýždňovej lehoty jedným z aspektov pri posudzovaní výkonnosti členských štátov aj Komisie. Žiadosti o prístup k dokumentom o spisoch projektu EU Pilot sa riadia nariadením Parlamentu a Rady č. 1049/2001 o prístupe verejnosti k dokumentom Európskeho parlamentu, Rady a Komisie[5], ako je upravené rozhodnutím Komisie z 5. decembra 2001, ktorým sa mení a dopĺňa jej rokovací poriadok[6]. HODNOTENIE Toto hodnotenie sa rozdeľuje do dvoch období: zhodnotenie uzavretých spisov zahŕňa obdobie od marca 2010 do februára 2011 a celkové štatistické údaje o fungovaní systému zahŕňajú obdobie od začatia projektu v apríli 2008 do septembra 2011. Hodnotenie zahŕňa predovšetkým: - zhodnotenie spisov (uzavretých medzi marcom 2010 a februárom 2011) vedené v rámci projektu EU Pilot členskými štátmi a Komisiou na základe kvality a spolupráce/pomocných kritérií, - objem spisov riešených v rámci projektu EU Pilot. Toto hodnotenie takisto skúma aj vývojové tendencie v jednotlivých členských krajinách, pričom berie do úvahy skutočnosť, že nie všetky z nich sa zapojili do projektu EU Pilot v rovnakom čase, - pôvod spisov a oblasti politiky, ktorých sa spisy vložené do systému týkajú, - priemerná doba, ktorú členské štáty a Komisia potrebujú na spracovanie spisov a dodržiavanie všeobecnej desaťtýždňovej lehoty, - a, nakoniec, „úspešnosť“ projektu, tzn. koľko odpovedí poskytnutých členskými štátmi sa považovalo za prijateľné, bez toho, aby bolo potrebné začať formálne konanie vo veci porušenia právnych predpisov podľa článku 258 ZFEÚ. Cieľom projektu EU Pilot je rýchlejšie dosiahnuť výsledky a nájsť riešenia zlučiteľné s právnymi predpismi EÚ pre občanov a podniky prostredníctvom lepšej spolupráce medzi členskými štátmi a Komisiou, bez toho, aby bolo potrebné začať konanie vo veci porušenia právnych predpisov podľa článku 258 ZFEÚ. Podrobné informácie k týmto otázkam sa nachádzajú v pracovnom dokumente útvarov Komisie pripojenom k tejto správe. Pokiaľ ide o posúdenie uzavretých spisov za obdobie od marca 2010 do februára 2011, Komisia a zúčastnené členské štáty odpovedali na sériu otázok založených na troch hlavných kritériách: kvalita, spolupráca a podpora . Z výsledkov tohto posúdenia vyplýva, že pri riešení spisu sú členské štáty skôr spokojné s kvalitou spisov, ktoré im v rámci projektu EU Pilot Komisia predkladá, najmä pokiaľ ide o zrozumiteľnosť vznesených otázok a vymedzenie príslušného problému. Komisia aj členské štáty sú nakoniec veľmi spokojné s úrovňou spolupráce a podporou poskytovanou v rámci projektu. Pokiaľ ide o objem spisov, v období od apríla 2008 do septembra 2011 bolo prostredníctvom projektu EU Pilot predložených celkom 2 121 spisov. Z uvedeného počtu bolo 1 410 spisov v rámci projektu EU Pilot spracovaných[7]. Tento objem však nie je rozdelený medzi členskými štátmi rovnakým dielom. Okrem skutočnosti, že členské štáty s väčším počtom obyvateľov dostávajú v rámci projektu EU Pilot viac spisov v dôsledku väčšieho počtu občanov, podnikov a záujmov občianskej spoločnosti, vstupuje do hry ešte iný prvok. V počte spisov sa rozlišuje medzi tými členskými štátmi, ktoré používajú systém od začiatku v roku 2008, a ostatnými štátmi, ktoré vstúpili do systému počas roka 2010 alebo 2011. Z 2 121 spisov: 15,5 % spisov bolo predložených Taliansku a Španielsku, 8 % Spojenému kráľovstvu, 7,7 % Nemecku, a 6,5 % Portugalsku. Členské štáty odmietli spracovať iba 2 % všetkých predložených spisov v rámci projektu EU Pilot, čoho hlavným dôvodom bol nedostatok informácií poskytnutých sťažovateľom. Dané problémy v spisoch predkladaných prostredníctvom projektu EU Pilot zodpovedajú súčasnému stavu, pokiaľ ide o množstvo otázok a problémov, ktoré vznikli v rôznych sektoroch práva EÚ: približne 33 % spisov sa týkalo problematiky životného prostredia, 15 % vnútorného trhu, 10,5 % zdanenia, 8 % mobility a dopravy a 6 % ochrany zdravia a spotrebiteľov. Pokiaľ ide o pôvod , 49 % z týchto 2 121 spisov vyplývalo zo sťažností, zatiaľ čo 7 % tvorili otázky občanov a podnikov a ďalších približne 44 % boli spisy, ktoré Komisia vytvorila z vlastnej iniciatívy. Doba, ktorú členské štáty a Komisia potrebujú na spracovanie spisov v rámci projektu EU Pilot, zodpovedá desaťtýždňovej lehote. Od začatia projektu EU Pilot v roku 2008 bola priemerná doba , ktorú potrebovali členské štáty na predkladanie odpovedí do spisov, 67 dní, čo je v súlade s desaťtýždňovou lehotou (70 dní). Od marca 2010[8] je priemerná doba, ktorú potrebujú útvary Komisie na posúdenie odpovedí predložených orgánmi členských štátov a na rozhodnutie o ďalšom postupe v rámci spisu, 102 dní, čo presahuje všeobecnú lehotu. Je nutné poznamenať, že vo väčšine prípadov, kedy je táto lehota prekročená, útvary Komisie požadujú doplňujúce informácie od vnútroštátnych orgánov, najmä v prípade zložitejších spisov a spisov, ktoré vyžadujú preklad. Pokiaľ ide o „úspešnosť“ projektu týkajúceho sa 1 410 spisov spracovaných v systéme, takmer 80 % (1 107 spisov) odpovedí poskytnutých členskými štátmi bolo vyhodnotených ako prijateľné, čo umožnilo uzavrieť spis, bez toho, aby bolo potrebné začať formálne konanie vo veci porušenia právnych predpisov podľa článku 258 ZFEÚ. Zvyšných 20 % spisov (303), v ktorých nebolo možné nájsť žiadne prijateľné riešenie v súlade s právnymi predpismi EÚ, vyústilo do fázy konania vo veci porušenia právnych predpisov, ktoré už bolo po spracovaní spisu v rámci projektu EU Pilot začaté alebo ho Komisia pripravuje. Prvá hodnotiaca správa projektu EU Pilot mala úspešnosť 85 %. Jedným z dôvodov pre tento mierny pokles by mohol byť rastúci počet spisov v rámci projektu EU Pilot v dôsledku účasti nových členských štátov. Ďalej je potrebné od prijatia prvej správy projekt EU Pilot využiť vo všetkých prípadoch, kedy sú na úplné pochopenie príslušného problému týkajúceho sa správneho uplatňovania, zavádzania právnych predpisov EÚ alebo súladu vnútroštátnych právnych predpisov s právnymi predpismi EÚ potrebné doplňujúce skutkové alebo právne informácie, zatiaľ čo predtým bolo využitie projektu EU Pilot pred začatím konania vo veci porušenia právnych predpisov podľa článku 258 ZFEÚ dobrovoľné. Od roku 2010 Komisia zaznamenáva zníženie počtu nových konaní pre porušenie právnych predpisov[9] pri prvých 15 členských štátoch dobrovoľne participujúcich na projekte EU Pilot. Pri zvyšných dvanástich členských štátoch, ktoré sa pripojili k projektu EU Pilot po marci 2010, je takisto možné pozorovať pokles, hoci v menšej miere. Aj keď nie je možné určiť všetky príčiny tohto trendu, jedným vysvetlením je zavedenie projektu Pilot EU, ktorý pomáha vyjasňovať a uspokojujúco riešiť niektoré otázky týkajúce sa uplatňovania práva EÚ vznesené Komisiou, a tak vyriešiť problémy bez toho, aby bolo potrebné začať konanie vo veci porušenia právnych predpisov a v prípade sťažností rýchlejšie dosiahnuť výsledky pre občanov a podniky. ZÁVERY V súlade so záväzkami, ktoré si Komisia dala v svojej prvej hodnotiacej správe projektu EU Pilot: - Projekt EU Pilot bol predĺžený a teraz ho plne využíva 25 členských štátov. Jeho používanie bolo rozšírené, zdokonalené a posilnené. - Projekt úspešne prispel a naďalej pozitívne prispieva k spolupráci medzi Komisiou a zúčastnenými členskými štátmi pri poskytovaní pohotovejších odpovedí na žiadosti o informácie a riešenia problémov obyvateľov, podnikov a skupín občianskej spoločnosti. Okolo 80 % odpovedí poskytnutých členskými štátmi bolo vyhodnotených ako prijateľné (v súlade s právnymi predpismi EÚ), čo umožnilo uzavrieť spis, bez toho, aby bolo potrebné začať formálne konanie vo veci porušenia právnych predpisov podľa článku 258 ZFEÚ. - Vďaka systematickejšiemu využívaniu projektu EU Pilot získali zúčastnené členské štáty centralizovaný prehľad o celkovom riešení otázok týkajúcich sa uplatňovania právnych predpisov EÚ. - Vďaka spolupráci medzi Komisiou a členskými štátmi, ktoré sú odhodlané pokračovať vo svojom úsilí o udržanie vysokej výkonnosti projektu EU Pilot, sa zlepšili pracovné postupy a kvalita spisov. - Členské štáty, a najmä Komisia sa aj naďalej budú zameriavať na dodržiavanie štandardnej desaťtýždňovej lehoty stanovenej Komisiou pre spracovanie spisov. - Pri úzkej spolupráci s členskými štátmi sa v záujme lepšieho fungovania projektu EU Pilot ďalej vyvíja a vyjasňuje informačný systém a oblasť pôsobnosti projektu. - Stále existuje priestor pre ďalšie zlepšovanie v oblasti spolupráce a fungovania, najmä pokiaľ ide o dodržiavanie dohodnutých lehôt a kvality otázok predložených Komisiou, ako aj odpovedí poskytnutých členskými štátmi. Komisia zastáva názor, že projekt EU Pilot sa už nenachádza v skorej a experimentálnej fáze, ale že je dobrou pracovnou metódou, ktorá prináša výsledky Komisii, zúčastneným členským štátom a občanom. Všeobecným prístupom Komisie je snaha pohotovo riešiť problémy použitím projektu EU Pilot a v prípade potreby začať a dôrazne sledovať konania vo veci porušenia právnych predpisov. Komisia preskúma možnosť rozšírenia projektu EU Pilot na všetky členské štáty ako nástroja na riešenie problémov a prevenciu a naďalej nadväzuje kontakty s tými členskými štátmi, ktoré doposiaľ projekt EU Pilot nevyužívajú. Aspekty fungovania projektu EU Pilot budú predmetom budúcej výročnej správy Komisie o sledovaní uplatňovania práva EÚ. [1] KOM(2007) 502, porov. oddiel 2.2. „Zlepšenie pracovných postupov“. [2] KOM(2010) 70 v konečnom znení. [3] Porovnaj oddiel 4 „Všeobecné závery“. [4] K týmto 25 členským štátom patria: Belgicko, Bulharsko, Cyprus, Česká republika, Dánsko, Estónsko, Fínsko, Francúzsko, Grécko, Holandsko, Írsko, Litva, Lotyšsko, Luxembursko, Maďarsko, Malta, Nemecko, Poľsko, Portugalsko, Rakúsko, Rumunsko, Slovensko, Slovinsko, Spojené kráľovstvo, Španielsko, Švédsko a Taliansko. Malta vykonáva nevyhnutné opatrenia a systém by mala začať používať čoskoro, v Luxemburgu ešte stále prebiehajú rokovania. [5] Ú. v. ES L 345, 29.12.2001, s. 94. [6] Ú. v. ES L 145, 31.5.2001, s. 43. [7] „Spracované“ znamená, že odpovede k spisom boli predložené členskými štátmi a posúdené Komisiou ako zlučiteľné alebo nezlučiteľné s právnymi predpismi EÚ. [8] Tento dátum zodpovedá začiatku všeobecnej desaťtýždňovej lehoty, ktorú Komisia má na posúdenie odpovedí predložených členskými štátmi v rámci systému. [9] Tieto štatistiky sa netýkajú neoznámených prípadov, keďže sú vylúčené z oblasti pôsobnosti projektu EU Pilot.